
Despre articol Rezumat 

Istoric: Autorii, redactori şi revizori ai DELR, propun o discuţie asupra tratării origi- 

Primit 2 martie 2020 nii neologismelor în dicționarele noastre academice, cu referire la literele 4-D 

Acceptat 15 martie 2020 (parţial) şi dau exemple de rezolvări etimologice noi, corectînd și completînd 

Publicat 10 iunie 2020 soluţiile propuse în DEX și în DLR. Cu această ocazie, vor fi actualizate cîteva 
dintre criteriile obţinerii unei etimologii științifice şi vor fi reinterpretate con- 

Cuvinte-cheie: cepte precum etimologia multiplă sau etimologia mixtă, în variatele lor forme de 

etimologie manifestare. Sînt discutate soluţii etimologice pentru 132 de cuvinte, organizate 

neologism în funcţie de criteriul predominant folosit în stabilirea etimologiei. 

împrumut 


mijloace interne 


1. Introducere 


Prezentul articol propune o serie de corijări şi completări etimologice la tratamentul neologismelor din 
dicționarele noastre academice mai vechi sau mai noi, pe baza primelor trei volume ale DELR (2011, 2015 
şi 2018) şi a lucrărilor în curs la volumul al patrulea şi la revizuirea primului volum’. 

Etimologia cuvintelor unei limbi este una dintre cele mai importante componente ale respectivei 
limbi din următoarele motive: 1) pune în evidență contactele— atât cele populare, cît şi, mai ales, cele 
culturale— pe care vorbitorii unei limbi le-au avut (de la constituirea ei) și le au în continuare cu limbile 
cu care societatea din care aceștia fac parte s-a aflat în contact (geografic, cultural sau civilizațional); 2) 
conduce la realizarea unor statistici relevante privitoare la numărul și calitatea cuvintelor care constituie 
vocabularul unei limbi; 3) relevă tendinţele pe care le presupune îmbogățirea și diversificarea lexicală, în 
legătură directă cu integrarea respectivei limbi în circuitul relaţiilor cu celelalte culturi și civilizaţii. 

După cum se ştie, vocabularul limbii noastre cunoaște o mare diversitate etimologică, româna fiind 
influenţată, pe parcursul istoriei sale și în directă dependenţă de poziţia sa geografică, în mod substanţial, 
de limbi precum vechea slavă, bulgara, sîrba, turca, maghiara, germana, ucraineana, pe de o parte, rezultat 
al contactului direct cu populaţiile vecine și al convieţuirii intra- și interetnice; pe de altă parte, a cunoscut 
multiple influenţe culturale, începînd cu slavona în perioada veche şi continuînd, succesiv, cu latina cultă, 
neogreaca, franceza, (din nou) germana, italiana, rusa şi engleza, dintre care unele constituie, în continu- 
are, surse substanţiale de împrumuturi. Unele dintre acestea, precum neogreaca și rusa, fie şi-au încetat, 
fie şi-au diminuat considerabil calitatea de limbi furnizoare de cuvinte, rolul lor „istoric” în organizarea 
societăţii românești fiind dependent de perioade şi de condiţii sociopolitice depășite. Altele, precum latina 
cultă, italiana și, mai nou, spaniola contribuie și astăzi, în măsură diferită, la dezvoltarea lexicului: latina a 
rămas o sursă importantă pentru împrumutarea unor termeni savanţi, în vreme ce din italiană şi din spani- 
olă pătrund cuvinte care denumesc „realia” specifice celor două culturi. În sfîrşit, engleza și-a intensificat 


* Adrese de corespondență: giurgeaion@yahoo.com (IG), cristian_moroianu 2hotmail.com (CM), monica.vasileanu 
@gmail.com (MV). 

1În prezent, volumul I al DELR se află într-o fază de completare și de actualizare a conţinutului, conform ultimelor norme 
intrate în vigoare odată cu cel mai recent volum publicat (vol. II, partea a II-a, 2018, v. Bibliografia). 


© 2020 Autorii. Drepturile de publicare aparțin Revistei. Diacronia 11, 10 iunie, 2020, A158 (1-18) 
Textul este accesibil în mod gratuit, în concordanță cu prevederile licenței Open Access CC-BY. 


2 Ion Giurgea, Cristian Moroianu & Monica Vasileanu 


aportul la îmbogățirea vocabularului într-un context socio-economic care amintește, mutatis mutandis, 
de influența franceză dominantă din secolul al XIX-lea, dar care se particularizează prin caracterul său 
globalizant. 

Unul dintre aspectele importante ale activităţii lexicografice, în mod particular, a celei academice este 
propunerea de soluţii etimologice cît mai aproape de realitatea creării sau pătrunderii în limbă a unităţilor 
lexicale, cu alte cuvinte care să corespundă cît mai multor criterii de stabilire a unei etimologii ştiinţifice 
(Sala, 1999, p. 23-32). În sinteză, o sursă lexicală externă (unică sau multiplă) poate fi considerată etimon’ 


al unui cuvînt românesc dacă: 


a) există o corespondenţă vizibilă sau motivabilă la nivel formal (fonetic, morfematic și morfologic) şi 
la nivel semantic, ţinîndu-se cont de evoluţia în timp, pe terenul limbii-gazdă, a respectivului cuvînt 
(criteriile formal şi semantic); 

b) etimonul extern presupus este atestat în limba de origine într-o perioadă anterioară prezenţei lui în 
română (criteriul cronologic); 

c) etimonul extern are o anumită vechime și circulaţie în limba de origine, cu care se presupune că româna 
s-ar fi aflat în contact în perioada împrumutului (criteriul frecvenţei)“; 

d) etimonul direct aparţine, în cazul unui împrumut popular, unei limbi aflate în vecinătate geografică 
cu zona în care a pătruns respectivul cuvînt (criteriul geografic); 

e) etimonul extern a aparţinut sau aparţine, în diverse etape de evoluţie a societăţii, unui nivel de limbă 
care a reflectat sau reflectă o puternică influență externă (criteriul istoric și cultural), unică sau multiplă, 
confirmată de orizontul cultural și orientarea lingvistică a autorilor la care au fost atestate pentru prima 
dată împrumuturile respective. 


În cazul unei soluţii interne, trebuie respectate cel puţin: 


a) criteriul formal, care are în vedere, în cazul cuvintelor analizabile, explicarea construcției morfematice, 
completat de 

b) criteriul derivațional, care presupune compatibilitatea dintre categoria lexico-gramaticală a bazei lexi- 
cale cu un anumit afix derivativ’, 

c) criteriul etimologiei afixelor, care arată că derivarea cu un afix originar din altă limbă decît baza nu este 
posibilă decît la nivel intern și 


d) criteriul semantic (compoziţionalitatea sensului). 


În sfârşit, în cazul împrumuturilor culturale, mai vechi sau mai noi, trebuie avută în vedere posibilitatea 
construirii lor din material lingvistic autohton după unul sau mai multe modele externe structural anali- 
zabile, aşadar calcul lexical (în principal, cel de structură morfematică) și cel lexico-gramatical. Criteriile 
esenţiale în considerarea calcului ca soluţie etimologică sînt cel cronologic și cel istorico-cultural. 

O situaţie particulară este reprezentată de etimologia multiplă externă şi de cea mixtă. Etimologia 
multiplă externă presupune, în mod obiectiv, împrumutarea unui cuvînt din două sau mai multe surse 
externe, simultan sau succesiv, soluţie favorizată, printre altele, de caracterul internaţional al cuvîntului, 


2Prin convenție, în acest context înțelegem prin etimon atît o sursă externă unică, cît şi una multiplă. 

3În acest caz, criteriul cronologic este completat de cel semantic şi de cel cultural. Spre exemplu, verbul 4 decădea nu este o 
creaţie internă, ci este un împrumut din it. decadere şi din fr. déchoir, românizat după cădea; descrește nu se explică exclusiv din 
des- + crește, ci trebuie raportat la un model extern (calc după fr. décroître) etc. 

“Dacă însă cuvîntul respectiv aparţine unui limbaj cu un grad ridicat de specializare, frecvenţa lui în limba de origine nu 
este relevantă, el avînd o circulaţie restrînsă atît în limba din care provine, cît și în cea care îl împrumută. În această situaţie, o 
mai mare relevanţă au criteriul cronologic, respectiv anterioritatea atestării lui într-o altă limbă, și cel cultural. Spre exemplu, un 
cuvînt cu circulație internațională și avînd structură în întregime analizabilă poate fi considerat, în funcţie de momentul în care 
pătrunde în română, inclusiv creaţie internă dacă nu există suficiente argumente pentru considerarea lui exclusivă ca împrumut 
(nu este un concept specific unei alte limbi, nu are un autor cunoscut care să îl impună). 

SSpre exemplu, ca regulă generală, prefixul negativ ne- nu se atașează direct infinitivului scurt, sufixul —b;/ este atașat 
exclusiv verbelor, sufixul —os este exclusiv postsubstantival etc. Aparentele excepţii de la aceste reguli trebuie explicate prin 
raportare la fenomene analogice, spre exemplu, derivarea prin substituție, pentru care vezi Moroianu (2008, p. 194-206; 2009, 


p. 281-294). 

de similitudinea formală şi semantică a etimoanelor externe directe (care, la rîndul lor, au aceeași origine, 
directă sau îndepărtată), de influenţele externe multiple care caracterizează o anumită epocă, o anumită 
regiune sau profilul multilingvistic al unui autor“. Etimologia multiplă mixtă ia în considerare posibilitatea 
ca un anumit cuvînt, aparţinînd epocii de maturitate structurală a limbii române moderne și avînd o formă 
în întregime analizabilă, să poată fi atît împrumutat, cît şi format pe cale internă, în mod independent de 
prezenţa sa în alte limbi cu care româna să aibă contacte. Spre exemplu, dacă nu există contraargumente de 
ordin cronologic, semantic sau al poziţiei în limbă, deverbalele neologice cu prefixul re- pot fi considerate, 
în egală măsură, creaţii interne sau împrumuturi analizabile, de regulă din franceză (vezi reabona, atestat la 
sfârșitul secolului al XIX-lea, reangaja, atestat la începutul secolului trecut, ca și recombina, de altfel), adjec- 
tivele sau substantivele relativ recente cu prefixele anti- sau pro- permit, de asemenea, o dublă explicaţie: 
derivate interne sau împrumuturi analizabile (vezi antiacademic, atestat începînd cu anii '60 ai secolului 
XX), numeroase verbe neologice pot fi derivate directe din adjective sau din substantive atît în alte limbi 
(înrudite genetic sau cultural), de unde să le fi împrumutat ca atare, cît și pe teren românesc (vezi anagrama 
vb. „a face o anagramă”, derivat intern postsubstantival sau împrumut din fr. anagrammer, ancora vb. „a 
fixa o navă cu ajutorul unei ancore”, derivat intern postsubstantival sau împrumut din it. ancorare, absenta 
„a fi absent”, absolutiza „a atribui în mod exagerat unui fapt sau unei idei o valoare absolută”, accidenta „a 
provoca un accident”, clica „a selecta cu ajutorul unui clic” etc.). Adjectivele recente în —bi/ au, de multe 
ori, etimologie multiplă mixtă (vezi acordabil, —ă „care poate fi acordat”, ameliorabil, —ă „care se poate 
ameliora”, clasabil, —ă „care se poate clasa”, conectabil, —ă „care se poate conecta”) etc. Același fenomen 
priveşte şi adjectivele recente provenite din toponime (spre exemplu, anatolian adj. „din Anatolia”, din 
fr. anatolien sau derivat etnic din Anatolia, anexionism s.n. „politică de anexiune”, derivat intern sau 
împrumut din fr. 4pnexionnisme etc.). În asemenea situaţii, chiar dacă se poate proba cu argumente o 
sursă externă, ea nu poate și nu trebuie să fie considerată exclusivă, respectivele cuvinte putînd fi create, în 
paralel, şi prin mijloace interne. Nu trebuie desconsiderată nici analogia, mai ales atunci cînd o potenţială 
sursă externă presupune diverse probleme (spre exemplu, adverbul livresc abruptamente este explicabil, 
pe de o parte, prin fr. abruptement, adaptat clasei adverbelor în -(a)mente, majoritatea împrumutate din 
italiană, și, pe de altă parte, direct din baza românească abrupt, după modelul lui certamente, finalmente, 
totalmente etc.; varianta amicabil a adj. amiabil se poate explica fie ca împrumut din lat. amicabilis, fie ca 
„românizare” a fr. amiable, după modelul lui amic; varianta complecta a verbului completa este fie o derivare 
directă din baza complect (= complet), fie un împrumut din rus. komplektovat  etc.). Tot într-o manieră 
dublă se pot explica și bżoclimatolog s.m. „specialist în bioclimatologie”, împrumut din fr. bioclimatologue 
sau derivat regresiv din Vioclimatologie, climatiza vb. „a asigura temperatura și umiditatea optime într-o 
încăpere”, împrumut din fr. climatiser sau refăcut din climatizare (care este atestat cu trei decenii înaintea 
verbului și care are o frecvență mult mai mare decît a acestuia), clip s.n. „succesiune de secvenţe video, 
realizată pentru promovarea unei persoane sau a unui produs comercial”, trunchiere internă din compusul 
videoclip sau împrumut din engl. clip etc.'. 

În noua concepţie, asumată de DELR începînd cu partea a doua a celui de al doilea volum (apărut la 
Editura Academiei în 2018), este valorificat, complementar datelor lexicologice și lexicografice extrase 
critic din dicționarele de referință (PEW, CDDE, DA/DLR, CADE, SDLR, CDER, DÎLR etc.), din lucrări fun- 
damentale dedicare principalelor influenţe lexicale și din principalele reviste lingvistice, un bogat corpus 
electronic de texte din cele mai variate domenii și extins pe întreaga istorie a limbii române?. Avantajele 


Etimologie multiplă externă pot avea, în egală măsură, și variantele etimologice ale împrumuturilor: spre exemplu, var. 
chiarificațiune a s.f. darificaţie se poate explica fie ca un împrumut din it. chiarificazione, fie prin românizarea fr. clarification. 

Vezi Hristea (19733, p. 3-15). Există inclusiv posibilitatea ca un cuvînt să poată pătrunde din două surse externe ana- 
lizabile (deci să aibă o etimologie multiplă externă) şi să fie construit, cu aceleași sensuri sau cu sensuri diferite, prin mijloace 
derivative interne (caz în care ne aflăm în faţa unci etimologii mixte). Spre exemplu, aristocratism s.n. „atitudine aristocratică”, 
atestat la jumătatea secolului al XIX-lea (1859, Bălășescu, D. R.-Fr.), se explică atât din fr. aristocratisme, rus. aristokratizm, cît 
şi direct din aristocratic (cu substit. sufixului). 

3 Acest corpus de texte a fost alcătuit în cadrul Departamentului de Lexicografie al Institutului de Lingvistică „Iorgu Iordan 
- Al. Rosetti”, 

unei cercetări a textelor pe baza resurselor electronice sînt indiscutabile: aceasta permite atît verificarea 
surselor cunoscute, pentru identificarea eventualelor variante primare, de regulă etimologice, cît şi datări 
anterioare, uneori cu decenii sau chiar secole înainte. De asemenea, se pot verifica mai relevant criteriile 
semantic și funcţional (respectiv în ce măsură un etimon extern propus apare în limba de origine înaintea 
corespondentului românesc și care îi era gradul de utilizare) și se poate urmări istoria referentului (con- 
cept sau obiect), cu tot ceea ce presupune ea (criterii culturale, date auctoriale, apartenenţa la un anumit 
domeniu etc.). Tot acest instrumentar electronic permite, prin comparaţie cu resursele avute la dispoziţie 
de dicționarele noastre mai vechi, o cercetare lexicologică mai aprofundată a cuvintelor și o construcţie 
lexicografică mai coerentă şi mai bine argumentată din toate punctele de vedere. 

În cele ce urmează, prezentăm o serie de corectări şi completări etimologice aduse în volumele deja 
publicate sau aflate în lucru ale DELR. Deoarece, în cazul neologismelor, sursele lexicografice existente 
propun, de cele mai multe ori, etimoane?, soluţiile noi propuse de DELR se raportează, în general, la soluţii 
deja existente, în respingerea sau corectarea cărora au fost folosite unul sau mai multe dintre criteriile ex- 
puse mai sus. Aceasta a permis organizarea materialului în funcţie de criteriile menţionate: secţiunile 2-6 
tratează criteriile formal, respectiv semantic, cronologic, al frecvenţei, al istoriei conceptului/referentului, 
iar secţiunea 7 are în vedere cazurile, mult mai puţine la număr, în care DELR a propus etimologii pentru 
termenii neologici notaţi cu „etimologie necunoscută” în lucrările precedente. În unele cazuri am men- 
ţionat sursele primelor atestări ale cuvintelor, folosind sigle care sînt explicate în bibliografia DELR vol. II, 
partea a II-a. 


2. Criteriul formal 


Criteriul formal (sau fonetic, Sala, 1999, p. 23-25) este cel mai evident argument în stabilirea etimologiei 
unui cuvînt—și adeseori poate fi înșelător, după cum se va vedea mai jos (în secţiunea 3). Modificările 
formale (fonetice și morfologice) depind de vechimea cuvîntului (moştenit vs împrumut) şi de calea de 
pătrundere (populară vs cultă / orală vs scrisă). În cazul neologismelor, diferențele formale dintre etimon 
şi cuvîntul-rezultat nu sînt majore și țin mai degrabă de adaptarea morfologică, precum și de adaptarea 
fonemelor nespecifice limbii române la sistemul fonetic românesc. Cu toate acestea, au existat cîteva 
situaţii în care DELR a propus etimoane noi pentru neologisme, cu argumente care ţin mai degrabă de 
criteriul formal. 


2.1. Etimoane directe cu o formă mai apropiată de a cuvîntului românesc 


Pentru împrumuturile (relativ) recente, s-a întîmplat rareori ca dicționarele academice de referință să nu 
identifice un etimon direct precis, întrucît ele provin din limbi bine atestate și prezintă modificări fonetice 
minore. Totuși, în anumite situaţii, s-a propus raportarea la un etimon străin— de obicei valabil ca etimon 
îndepărtat— prin indicaţii mai puţin precise precum „cf? sau „după”, fără a se identifica un etimon direct. 
Sporirea bazei documentare a DELR, în special prin accesul la diferite resurse electronice recente, a permis 
identificarea unui etimon direct care are o formă mai apropiată de cuvîntul românesc. De exemplu, pentru 
acipenserid s.m. „sturion”, DEX a propus raportarea la lat. acipenser (prin indicaţia „cf”), care într-adevăr 
stă la baza cuvîntului românesc, însă prin derivatul lat. savant Acipenseride (< acipenser / acupenser / 
aquipenser „sturion”) şi prin engl. acipenserid. La fel, rom. caşera „a aplica un strat de material peste o 
hîrtie pentru a-i da un aspect mai frumos” este raportat în DEX la fr. cacher; acesta este, de fapt, etimonul 
îndepărtat, intermediarul fiind germ. aschiere, care poate explica mai bine forma cuvîntului românesc. 
Verbul caşura, cu același sens, provine din cașera, care a fost apropiat, prin etimologie populară, de hasura. 
DEX, care înregistrează infinitivul lung casurare, îl explică prin caga s.f. „stofă de lînă cu tuşeul moale, 
vopsită în culori deschise”, soluţie inadmisibilă atît din motive formale, cît și din motive semantice. 
Pentru adj. antum, legătura cu lat. ante a fost sesizată de DEX, lipsind însă veriga de legătură, anume 
fr. anthume < [post]hume (împrumut din lat. postumus, TLF), cuvînt francez obţinut printr-o substituție 


Cazurile de etimologie necunoscută sînt foarte rare la neologisme. 

antonimică (etimonul anthume a fost semnalat deja de DN”). În mod similar, adj. caniculat „(bot.; despre 
un organ) care are șanțuri semicirculare” a fost pus de DEX în legătură cu fr. cannelé, un termen din 
domeniul arhitecturii („cu caneluri”); pentru cuvîntul românesc am identificat un etimon mai apropiat 
formal, dar și semantic, fr. canniculé, un cuvînt neînregistrat în dicționarele de referință (TLF, Larousse), 
dar înregistrat în Nouveau dictionnaire d histoire naturelle, appliquée aux arts, vol. XXXIV, 1819, disponi- 
bil online. Fr. canniculé a fost, probabil, împrumutat din lat. savant canniculatus < canniculus „mic canal, 
şănţuleţ” < canna „trestie; tub, ţeavă”, cf. şi engl. canniculated. Şi etimonul la care îl raportează, cu destulă 
precauţie, DEX, anume fr. cannelé, provine, prin derivări succesive şi împrumut, din lat. canna „trestie”. 

Substantivul caradriiformă „ordin de păsări comestibile, cu ciocul şi picioarele lungi”, pus de DEX 
în legătură cu termenul francez curent prin care se denumește acest ordin de păsări, charadriides, trebuie 
considerat mai degrabă un împrumut din fr., engl. charadriiformes (< gr. papadploc „ploier”), termeni cu 
circulaţie restrânsă, însă acceptaţi în taxonomiile biologice din cele două limbi. În mod similar, mono- 
clorurat a fost etimologizat în DEX ca fiind format „după fr. monochlore”, ceea ce sugerează o derivare în 
interiorul limbii române; DELR identifică un etimon direct mai apropiat formal, din aceeaşi familie cu mo- 
delul sugerat de DEX, anume fr. monochloruré, cuvînt neînregistrat în TLF sau Larousse, dar atestat în cărți 
din secolul al XIX-lea (de exemplu, Encyclographie des sciences médicales, Établissement Encyclographique, 
1840, disponibil online). 

În cazul substantivului caşa „un fel de stofă moale de lină, etimonul propus de DEX nu are nicio 
legătură etimologică cu cel identificat de noi: DEX trimite, prin »cf., la germ. kaschieren „a ascunde, a 
camufla”, verb care se foloseşte şi în industria textilă cu sensul „a uni două ţesături cu un adeziv”. Însă casa 
se explică direct prin fr. kasha, marcă înregistrată, cuvînt format pe baza lui cachemire, Kashmir „caşmir”, 
soluţie care ţine cont, pe lîngă criteriul formal, și de argumente istorice și semantice. 

Uneori, etimonul are în limba-sursă mai multe variante. Astfel, pentru ciclamă, numele unei flori, DEX 
propune ca etimon direct it. ciclamino, cf. fr. cyclamen. În italiană, floarea se mai numeşte şi ciclamo sau 
ciclame, formă mai veche care a circulat și la începutul secolului al XX-lea, cînd este atestat împrumutul, 
şi considerată etimon direct în DELR. De asemenea, DELR ia în considerare și fr. cyclame, o denumire mai 
veche și mai rară a aceleiași flori, cu un reflex vizibil în rom. siclamă, precum și germ. Zyklame, pentru 
varianta rom. ficlamă. 

Selectarea unui etimon pe baza criteriului formal trebuie să ţină cont şi de pronunția acestuia. Astfel, 
rom. curry, pronunțat ['kari, 'kari], nu poate proveni din fr. curry (care are și accent oxiton), după 
cum propune DEX, ci reprezintă un împrumut din engl. curry (< tamil kari „sos condimentat”), după 
propunerea DCR. 


2.2. Identitatea categoriei lexico-gramaticale 


În general, etimonul și cuvîntul împrumutat trebuie să facă parte din aceeași clasă lexico-gramaticală. Este 
de presupus că un adjectiv neologic din română provine dintr-un adjectiv francez, de exemplu. 

Astfel, pentru adj. fitocenotic, DEX propune un etimon substantival, fr. phyzocenose, care nu cores- 
punde nici fonetic, nici gramatical cuvîntului românesc. DELR propune împrumutul din adjectivul fr. 
phytocénotique (pentru care vezi şi MDA, s.Y.), dar nu respinge nici posibilitatea unei derivări interne, prin 
substituție de sufix, din focenoză, explicaţie propusă, anterior, în DN?. Aceeași situație se întâlneşte și în 
cazul adjectivului topoclimatologic, explicabil fie ca împrumut din fr. topoclimatologique (adj.), fie ca 
derivat intern, prin substituție de sufix, de la żopoclimatologie (cele două soluţii oferite de DELR), în niciun 
caz ca împrumut direct din fr. zopoclimatologie, cum apare în DEX. În aceste cazuri, este posibil să fie vorba 
de greșeli de natură redacțională. 


2.3. Etimoane cu forme diferite în limba de origine 


Uneori, etimoanele propuse în dicționarele academice de referință nu au forma respectivă în limba de 


origine. In asemenea situaţii, în DELR au fost corectate formele etimoanelor sau identificate alte etimoane 
în alte limbi, mai apropiate formal de neologismele românești. 

De cele mai multe ori, diferenţele sînt minore şi cel puţin unele ar putea reprezenta erori editoriale. 
De exemplu, pentru chernăr s.n. „punctator; virf de centrare la o mașină-unealtă”, DEX propune germ. 
Kerner, însă forma corectă a cuvîntului este Körner. Pentru colon s.m. „unitate monetară în Costa Rica 
şi El Salvador”, etimonul propus în DEX este sp. colono, de fapt colón (denumire monetară în cinstea 
lui Cristofor Columb, al cărui nume în spaniolă este Cristóbal Colón). De asemenea, pentru originea 
cuvîntului comanș, DEX propune ca etimon fr. commanci, corectă fiind însă forma Comanche, cuvînt 
provenit, probabil prin intermediarul engl. Comanche, din sp. comanche, împrumut dintr-o limbă numică 
(aparţinînd familiei uto-aztece), unde avea sensul primar „străin”. Termenul stomatologic pericimentită 
s.f. „periodontită” este considerat de DLR împrumut din fr. pericimentite, cuvînt care, de fapt, are în 
franceză forma pericementite; forma românească se poate explica prin apropiere de ciment, variantă a lui 
cement „material folosit în obturaţia provizorie a cariilor și la fixarea protezelor”. Pentru protocarburat 
adj. „care formează o protocarbură”, DEX și DLR indică originea din fr. protocarburat, însă în franceză 
este atestată forma protocarburé. O eroare redacțională este de bănuit și în cazul substantivului combo 
„formaţie orchestrală de jazz compusă din trei pînă la opt instrumentiști”, pentru care DEX trimite la engl. 
combinaty (sic!), în vreme ce DN? identifică etimonul corect, engl. combo, trunchiere din combination 
„combinaţie”. 

O situaţie mai complicată se întâlnește în cazul cuvîntului chalonă s.f. „substanță produsă de glan- 
dele cu secreție internă, care, circulind prin sînge, are acţiune inhibitoare asupra funcţiunii altor organe”, 
înregistrat în DEX sub forma chalon, cu pronunţarea recomandată /Jalon/, și cu indicaţia etimologică 
„cuv. fr. În franceză, însă, forma reală este chalone, cu pronunția /kalon/. Cuvîntul românesc are de 
fapt formele chalonă, halonă, înregistrate de D.med. şi confirmate de cîteva texte disponibile online. În 
realitate, cuvîntul provine din fr. chalone, engl. chalone, acesta din urmă fiind creat de fiziologul britanic 
Sir Sharpley Schäfer, în 1913, pe baza gr. yæùãv „a lăsa moale, a lăsa să cadă, a da drumul”, cu finala după 
hormone „hormon”, cf. TLF şi Keppel Hesselink (2015). 

În alte situaţii, DELR a identificat etimoane în alte limbi decît cele propuse de dicționarele de referință. 
De exemplu, pentru aduct „amestec cristalin în care o substanţă este înglobată în rețeaua cristalină a 
altei substanţe”, DEX indică un etimon fr. adducte!, însă cuvîntul francez are forma adduit. De aceea, 
DELR a propus germ. Addukt (< Addlitionpro]dukt < Addition „adăugare, adiţie” + Produkt „produs” 
< lat. productum, part. perf. al vb. producere „a produce”) şi engl. adduct. Similar, pentru adjectivul 
circumvolut, DEX propune un fi. circonvolut; adjectivul francez are însă forma circonvoluté. Din punct 
de vedere formal, circumvolut este un împrumut din lat. circumuolutus (participiul vb. circumuoluere „a 
înfăşura, a roti în jurul”), iar evoluţia semantică se explică prin raportare la fr. circonvoluté, precum şi la 
abstractul românesc circumvoluție. Un alt exemplu îl constituie fotocopier, un sinonim rar al cuvîntului 
fotocopiator, pentru care DEX propune un etimon germ. inexistent Photokopier. Cum în germană cuvîntul 
are forma Photokopierer, DELR propune ca etimoane, cu respectarea criteriului formal, fr. photocopieur şi 
engl. photocopier, ambele atestate ca atare și relativ frecvente în limbile de origine. 


2.4. Etimoane valabile doar pentru o variantă 


Uneori, forma propusă în alte dicţionare este valabilă doar pentru unele variante. Este cazul cuvîntului 
calmuc „(persoană) care face parte dintr-o populaţie mongolică de la nord de Caucaz; (fig., Mold.) mîn- 
căcios, vorace”, pentru care DEX şi TDRG? propun etimonul rus. kalmyk. Acest etimon este valabil pentru 
varianta rom. calmic, în vreme ce forma calmuc provine din te. kalmuk şi fr. kalmouk (ultimul propus de 
DA). 


10preluat fără nicio verificare suplimentară din DN? şi perpetuat aproximativ, din nefericire, inclusiv în MDA s.v., sub forma 
aducte. De altfel, majoritatea etimologiilor greşite din DEX sînt preluate în MDA. 

2.5. Etimologie internă vs externă. 


Criteriul formal oferă argumente pentru a decide dacă un cuvînt este format în interiorul limbii române 
sau împrumutat. Sufixele, de exemplu, se aplică la anumite tipuri de baze, iar o etimologie care nu respectă 
aceste restricţii nu este verosimilă. Sufixul —zor, care creează nume de agent, se aplică bazelor verbale. 
Astfel, decimator „persoană însărcinată cu încasarea decimei”, nu poate fi derivat direct din Jecimă, cum 
propune DLR. Familia cuvîntului decimă nu cuprinde un verb a decima cu sensul „a încasa decima”, de 
aceea decimator trebuie considerat împrumut din lat. decimator < decimare „a încasa zeciuiala”. Din aceeași 
familie face parte şi decimaţie „încasarea decimei”, care nici el nu poate proveni direct din decimă (cum se 
propune în DLR), ci din lat. decimatio (< decimare „a încasa zeciuiala”). Sufixul neologic —żbil se ataşează 
tot unor baze verbale, de aceea cuvîntul conceptibil „care poate fi conceput” nu poate fi derivat din concept 
+ —ibil, după cum propune DEX, ci trebuie explicat prin fr. cozceprible. 

În egală măsură, criteriul formal poate pleda și în favoarea derivării interne. În cazul adjectivului 
confundabil „care poate fi confundat”, este de respins posibilitatea împrumutului din it. confundibile 
(sic!), propusă de DEX, din cauza formei sufixului: -abil în loc de —żbil. Forma sufixului indică o derivare 
internă din verbul a confunda, după cum a propus Seche (1960, p. 57), propunere acceptată de NDU și 
DELR. 

Alteori, chiar dacă nu va permite o decizie categorică între etimologia internă şi cea externă, criteriul 
formal ajută la formularea unor propuneri etimologice mai plauzibile. De exemplu, în cazul adjectivului 
clientelar „(despre raporturi) bazate pe favoritism; (ist., despre state) aflate sub protecţia Romei, în regim 
de clienţi”, derivarea directă din client, propusă în DEX, nu poate fi susţinută, întrucît nu există un sufix — 
elar în limba română. În schimb, este posibilă o derivare din clientelă, ipoteză susţinută în SDLR şi acceptată 
de DELR, sau un împrumut din fr. clientelaire. 

Nu în ultimul rînd, o modalitate atipică de derivare sau de compunere indică, de multe ori, un calc. 
În cazul unor componente bine sudate, calcul permite și distingerea exactă a elementelor componente. 
De exemplu, cuvîntul întrajutorare este explicat în DEX ca un compus din întru + ajutorare, deși este 
atestat tîrziu, la jumătatea secolului al XX-lea, și înseamnă „ajutorare reciprocă”. Cu aceste argumente de 
ordin cronologic și semantic, am considerat, în DELR, că ne aflăm în faţa unui calc lexical de structură 
morfematică, construit din fatre + ajutorare, după modelul fr. entraide. 


3. Criteriul semantic 


3.1. Semantica termenului în limba-sursă 


În unele cazuri, etimonul propus de alte dicţionare academice satisface criteriul formal, dar are, în limba 
sursă, un sens parţial sau total diferit. Astfel, pentru comper s.m. „prezentator al unui spectacol de diver- 
tisment”, DEX propune engl. compeer, însă acest cuvînt are sensurile „persoană egală în rang” şi „însoțitor, 
tovarăș”, provenind din lat. compar (probabil prin fr. med. compar), cu forma adaptată după peer (< v.fr. 
per < lat. par). Cuvîntul românesc provine de fapt din fr. compère „cumătru” (< lat. compater), care are şi 
sensul „prezentator al unui spectacol de divertisment”. 

Cuvintul corm s.n. „corp al plantelor superioare, format din rădăcină, tulpină şi frunze” este dat de 
DEX ca provenind din fr. corme, care însă înseamnă „soarbă; organ de rezervă subteran al unor plante avînd 
aspectul unui bulb, dar format dintr-o tijă umflată înconjurată de solzi”. Pentru conceptul corespunzător 
românului corm, franceza folosește forma cormus, reprezentind un latinism savant, împrumutat din gr. 
xopuóç „trunchi”. Ca etimon al termenului românesc, se poate presupune it. cormo. 

Dacită s.f. „explozibil din grupul dinamitelor de siguranță” nu poate proveni din fr. dacize, care 
desemnează un tip de rocă, sens cu care a și fost împrumutat în română în forma dacit (cf. şi germ. Dazit). 


!Vezi şi Hristea (1973b, p. 143-155). Autorul grupează faptele aduse în discuţie în trei mari categorii: a) creaţii interne 
românești, considerate împrumuturi din alte limbi, b) împrumuturi din diverse limbi interpretate ca formaţii interne ale limbii 
române și c) cuvinte cu dublă proveniență (internă și externă). 

Nu am putut identifica un etimon extern pentru dacită, de aceea credem că este vorba de o denumire 
comercială creată în română, formată cu sufixul —iză caracteristic numelor de explozibile. Încercînd să 
găsim cum este denumită această substanţă în alte limbi (pornind de la formula ei chimică), am întîlnit 
un termen cu o bază diferită, probabil tot o denumire comercială cu sufixul —żż: germ. Fordiz. 

Pentru verbul delabora, termen militar cu sensul „a demonta instalaţiile, mașinile și muniţiile devenite 
inutilizabile sau periculoase”, DN? şi DEX propun un împrumut din lat. de/aborare, dar acest derivat al 
verbului laborare are sensul „a munci din greu” (prefixul de- nu are sens privativ în acest caz). De altfel, 
împrumutarea unui termen tehnic al vocabularului militar modern din latină este cu totul neverosimilă. 
DLR scrie, mai vag, „cf. elabora”. De fapt, cuvîntul, cu sensul din română, se găseşte în germană: dela- 
borieren (cu abstractul De/aborierung). EL este derivat cu prefixul latin de- cu sens privativ din verbul 
laborieren „a asambla un dispozitiv explozibil”. Acest sens al verbului /zborieren s-a dezvoltat în germană 
pornind de la sensul „a lucra, a migăli” cu care acest cuvînt a fost împrumutat din latină (laborare < labor, 
-Gris „muncă”). 

În intrarea din DEX culee sînt reunite două omonime, etimonul propus potrivindu-se doar pentru 
unul dintre ele. Astfel, culee s.f., cu sensurile „stilp destinat să susţină arcuirea boltei unui edificiu; fiecare 
dintre cele două masive de zidărie care susţin un pod, situate pe pămînt, la capetele acestuia” provine, 
într-adevăr, din fr. culée (< cul < lat. câlus „fund”, de unde „capăt de jos, bază”), însă sensul „orificiu sau 
jgheab prin care se toarnă metal lichid în tipar” nu se poate explica prin fr. culée. Este vorba de fapt de 
un alt cuvînt, fără vreo înrudire etimologică, provenind din fr. coulée „turnare a unei materii lichide într-o 
formă” (< couler „a curge” < lat. câlâre „a strecura, a filtra” < cõlum „vas de strecurat”). 

În cazul adjectivului costier, etimologia corectă este cea propusă de DN”: fr. côtier, adaptat după coasă. 
DEX propune însă fr. cosficre, dar acest cuvînt este doar substantiv, desemnînd diverse obiecte sau părți ale 
unor obiecte, de ex. „cadru de piatră al unui cuptor sau coş de fum”, „scobitură în podeaua scenei pentru 
manevrarea decorurilor”. 

Pentru adj. clavicular „care aparţine claviculei, referitor la claviculă”, DA indică în mod corect ca sursă 
directă fr. claviculaire, însă DEX adaugă, pe primă poziţie, lat. clavicularius, care are cu totul alt sens: „cel 
care poartă cheile, temnicer”!?. Derivatul cu sens anatomic de la clavicula este clavicularis, dar, date fiind 
condiţiile istorice în care a pătruns cuvîntul (la jumătatea secolului al XIX-lea, ca termen de anatomie), 
etimonul francez este suficient. 

În unele cazuri, am găsit în altă limbă un etimon înrudit cu cel propus de dicționarele academice, 
dar mai apropiat ca sens. Astfel, damă s.f. „scobitură în bordura unei ambarcaţiuni în care se sprijină 
manşonul vislei; (învechit) piesă de fontă care închide ușa creuzetului în marile turnătorii” provine din 
fr. dame, care are exact aceleași sensuri ca în română, şi nu, cum propune DLR, direct din germ. Damm, 
care înseamnă „dig, baraj” şi care nu corespunde nici din punct de vedere formal (ne-am fi aşteptat la 
forma *dam). Francezul dame cu sensul din metalurgie are într-adevăr un etimon germanic (conform 
TLF, franceza a împrumutat iniţial olandezul dam cu sensul „dig, iar sensul din metalurgie reprezintă fie 
o specializare în interiorul francezei, fie un împrumut independent din germ. Damm). Sensul marinăresc 
provine fie din cel de „baraj” (piesa împiedicînd căderea vâslei în apă), fie de la dame „femeie” printr-o 
aluzie erotică (cf. TLF). Un alt exemplu este adjectivul defect, al cărui etimon direct dat de DEX, lat. 
defectus, este de fapt etimonul îndepărtat; semantic, cuvîntul românesc corespunde perfect germanului 
defekt, în vreme ce lat. defectus, participiul perfect al lui deficere, însemna „lipsit de, deficient, slăbit, sleit”. 
Dată fiind sfera de aplicare a adjectivului românesc, preponderent tehnică, este de preferat germ. defekt ca 
etimon direct. 

În cazul împrumuturilor cu sursă primară latină, româna prezintă în general aceleași specializări se- 
mantice ca limbile moderne. Adesea dicționarele dau etimologii multiple în care figurează și latina, ceea ce 
se poate justifica prin faptul că cei care au preluat cuvîntul, cunoscîndu-i originea latină, l-au adaptat formal 
după etimonul latin (spre exemplu, afinitate „potrivire, asemănare; legătură de rudenie” are exact sensul fr. 


12 Acesta provine de la sensul primar al lui clavicula, diminutivul lui clavis „cheie”. 
P P 

affinité, dar din punct de vedere formal corespunde etimonului latin affinitas, care are mai multe sensuri 
— printre care „rudenie; vecinătate”; ca urmare, originea rom. afinitate poate fi considerată multiplă: din 
fr. affinité şi din lat. affinitas, —atis). Totuși, de la un moment dat încolo, regulile de adaptare a împru- 
muturilor pe cale scrisă din franceză se fixează, încît nu mai este necesară invocarea etimoanelor latine ca 
surse directe pentru forma cuvîntului românesc. De aceea, în cazul cuvintelor accelera, atenta, atracţie, 
capabil, DELR a păstrat ca etimon direct doar forma franceză, așa cum propuseseră DA și CADE, respingînd 
adăugarea, ca o a doua sursă directă, a etimoanelor latine, care aveau un sens mai larg sau mai concret (acce- 
lerare „a grăbi”, attentare „a încerca”, attractio „atragere”, capabilis „care poate cuprinde, primi”). La unele 
cuvinte, distanţa semantică dintre termenul român şi cel latin este considerabilă, datorită unei evoluţii care 
a avut loc în interiorul limbii franceze: astfel, pentru agapă și capitula sensurile din română au apărut abia 
în franceză; lat. agape, termen creştin împrumutat din gr. 4yd7y „dragoste (fraternă), afecțiune”, însemna 
„dragoste creştinească; pomană, masă oferită săracilor; masă luată în comun de către primii creştini, în 
cursul căreia avea loc împărtășania”; lat. capitulare însemna „a enumera, a face un raport punct cu punct, 
a stipula într-un acord, a conveni” (< capitulum „articol, paragraf”). De aceea, adăugarea lat. agape și 
capitulare la etimoanele franţuzești nu se justifică. 


3.2. Criteriul semantic ca argument împotriva creației interne 


În unele cazuri, criteriul semantic ne-a făcut să respingem derivarea internă, propunînd un etimon străin. 
Cazul cel mai clar este acela în care sensul asociat presupusului afix derivativ, în română, nu poate explica 
sensul cuvîntului în discuţie. Astfel, DLR consideră verbul tranzitiv demagogiza ca derivat din dema- 
gog cu sufixul —żiza. Dar, dacă așa ar sta lucrurile, ne-am aștepta ca verbul să însemne „a transforma pe 
cineva în demagog”—sens dat de DLR pentru infinitivul lung demagogizare, dar care nu se regăseşte în 
exemplele citate. Verbul, rar și învechit, are cu totul alt înţeles, și anume „a încerca să influenţeze oamenii 
printr-o comportare de demagog’, obiectul verbului nefiind o persoană ce devine demagog, ci o persoană 
influențată în chip demagogic, am spune astăzi „manipulată” (în exemplul din Eminescu citat de DLR, 
„demagogizarea locuitorilor săteni” nu se referă la transformarea sătenilor în demagogi, ci la influențarea 
lor în mod demagogic). Acest sens corespunde verbului vechi grec ðyyaywysiv, la care, de la sensul general 
„a conduce poporul”, a apărut firesc, odată cu specializarea peiorativă a bazei ĝygæywyóç „conducător al 
poporului; demagog”, inclusiv sensul „a căuta să influenţeze oamenii printr-o comportare de demagog”?. 
În consecință, pentru rom. demagogiza am propus fie un împrumut cult din greaca veche, fie intrarea prin 
intermediul germanei, unde am întîlnit un verb demagogisieren cu acest sens. Un intermediar german este 
susţinut de atestarea cuvîntului la Eminescu. Pe de altă parte, faptul că și în germană verbul demagogisieren 
este foarte rar ne-a făcut să nu considerăm germana ca sursă sigură. 

Alte exemple de acest fel privesc prefixul de- care, ca element productiv în română, are doar un sens 
pe care l-am putea numi „privativ”: „a scoate dintr-o stare, a îndepărta, a efectua o transformare opusă 
celei exprimate de verbul-bază”. DLR tratează ca derivate în română, cu de-—, unele cuvinte unde de- nu are 
această contribuţie semantică. Este vorba, de fapt, de împrumuturi: spre exemplu, vb. delucida (învechit) 
„a explica” provine din it. de/ucidare şi lat. delucidare, derivat tîrziu din lucidus „luminos; clar, limpede” pe 
modelul lui dilucidare, elucidare, în niciun caz nu este derivat intern din de- + elucida, aşa cum propune 
DLR; la fel, vb. depreda (rar, învechit) „a prăda; (despre plante) a distruge” este un împrumut din lat. 
depredari (< predari „a prăda” < preda „pradă”) (DIR scrie aici „Cf. prăda”); adj. degenerator „care face 
să degenereze; degenerativ” nu poate proveni din generator, cum susţine DLR, ci este un împrumut din 
fr. degentrateur, cuvînt rar, dar atestat în secolul XIX cu sensul „degenerativ” (derivat de la dégénérer „a 
degenera”)!*. În ceea ce privește vb. derîde (rar) „a-și bate joc de cineva”, DLR propune tot derivarea din 
de- şi ride, deşi este vorba de refacerea unui verb regresiv pe baza substantivului abstract Zeridere. Acesta 
din urmă este mult mai folosit și are un etimon extern, provenind, cu românizare (după râde) şi echivalarea 


15Un component semantic cu sensul „a conduce” este prezent chiar în forma cuvîntului grec: dyyaywyóç < juos „popor” 
+ åywyó; „care conduce” < der „a conduce, a mîna”. 
14Împrumutul din franceză este susținut de data la care apare cuvîntul (1862, Pontbrianr, D.). 

sufixului, din fr. dérision „deriziune, bătaie de joc”?’ (astfel, la origine era un dublet cu românizare al lui 
deriziune), care la rîndul lui este un împrumut din lat. derisio, abstractul lui Zeridere „a lua în rîs”. Aşadar, 
derivarea cu de- s-a produs, în acest caz, tocmai în latină, la sursa îndepărtată a cuvîntului românesc. 

Am întâlnit şi situaţii în care baza propusă nu are sensul potrivit: pentru digitalic adj. şi subst. „(me- 
dicament) bazat pe digitalină”, DLR indică ca etimon digital, însă cele două adjective digital înregistrate de 
DLR, „referitor la degete” și „( informatică) care este sau poate fi reprezentat prin cifre” nu corespund din 
punctul de vedere al sensului; există o altă bază internă posibilă, digitală „numele a două plante erbacee 
veninoase din familia scrofulariaceelor; substanţă extrasă din frunzele digitalei, numită în general digita- 
lină”, care este potrivită din punct de vedere semantic, însă, datorită caracterului tehnic al cuvîntului, am 
optat pentru fr. digitalique. 

În cele mai multe cazuri în care am respins formarea internă, criteriul semantic s-a combinat cu cel 
istoric: este vorba de situaţii în care caracterul specializat, tehnic al unui cuvînt pledează pentru un îm- 
prumut, dat fiind că disciplinele respective, cu vocabularul tehnic aferent, s-au dezvoltat mai întîi în alte 
ţări, fiind preluate de români prin contact cultural. Astfel, pentru africanologie s.f. este mai probabil fr. 
afiicanologie decît derivarea din Africa susţinută de DEX; cheiaj s.n. „staţionare la chei a unei nave; taxă 
pentru a putea încărca sau descărca marfa la chei” provine din fr. guayage, cum indică SDLR, şi nu din che; 
+ -aj (soluţia DEX); pentru termenul de geometrie conciclic adj. „(despre puncte) care se află pe acelaşi 
cerc” este de reținut etimonul fr. cozcycligue propus de CADE, şi nu derivarea internă con- + ciclic dată de 
DEX; pentru combinor s.n. „organ suplimentar al fiecărui selector dintr-o centrală telefonică automată, 
folosit pentru a produce schimbări succesive în constituţia circuitelor” am optat pentru fr. combineur, 
respingând derivarea din combina indicată de DEX; curant, adjectiv folosit în expresia medic curant, este cel 
mai probabil împrumutat din it. curante, nu derivat din cura „a îngriji un bolnav”, cum propune DEX. Alte 
exemple de acest fel sînt: cristalinitate s.f. (termen de geologic) „grad de cristalizare a unei roci eruptive” 
(DELR: din fr. cristalinité, germ. Kristalinität; DEX: din cristalin), cristalizator s.n. „vas de laborator 
sau aparat industrial folosit pentru cristalizarea substanţelor dintr-o soluţie” (DELR: din fr. cristallisateur; 
DEX: din cristaliza), decarbonizaţie s.f. (învechit, cu referire la sînge) „eliminarea dioxidului de carbon” 
(DELR: germ. Dekarbonisation, fr. decarbonisation; DLR: din de- şi carbonizație) şi o serie de compuse: 
cerebrastenie s.f. „formă de astenie a creierului” (DN?, DELR: fr. cerebrasthenie; DEX: din cerebral] şi 
astenie), exocortex s.n. (termen de botanică) „strat extern al regiunii corticale” (DELR: engl. exocorzex, 
fr. exocortex; DLR: din exo- + cortex), fotocrom adj. „care își schimbă culoarea sub acţiunea luminii” 
(DELR: fr. photochrome; DEX: regresiv din fotocromie), fotocromatic adj. „fotocrom” (DELR: fr. photo- 
chromatique, engl. photochromatic; DEX: din fotocrom + —atic, o derivare inutilă, atâta timp cît cele două 
adjective sînt sinonime, improbabilă și fiindcă sufixul moştenit —ażic nu se atașează bazelor neologice; 
în acest caz, grupul —at- provine din etimon, gr. ypõua, ypúuatoç „culoare”), paraclinic adj. (despre o 
examinare medicală) „cu mijloace suplimentare față de cea făcută prin observarea directă a bolnavului” 
(DELR: fr. paraclinique; DEX: din para- + clinic), pedoclimatic adj. „referitor la microclimatul solului” 
(DELR: fr. pédoclimatique, engl. pedoclimatic; DEX: din pedo- + climatic), pluricarpelar adj. (termen 
de botanică) „format din mai multe carpele” (DN?°, DELR: fr. pluricarpellaire; DLR: pluri- + carpelă + — 
ar), policromat adj. „executat din materiale de diverse culori” (DELR: fr. polychromé; DEX: din policrom), 
portclişeu s.n. „casetă de lemn sau de metal în care se introducea clișeul fotografic” (DELR: fr. porte-cliché, 
adaptat după cliseu; DEX: din port-! + clișeu), pseudococaină s.f. „ester obţinut, ca şi cocaina, din frunzele 
de coca, întrebuințat ca anestezic local” (DELR: fr. pseudococaïne, engl. psendococaine; DLR, DEX: din 
pseudo- + cocaină), tetracarbonil s. (DELR: fr. tétracarbonyle (de nickel), engl. (nickel) tetracarbonyl; DLR: 
din ezra— și carbonil), topoclimatologie s.f. „ramură a climatologiei care studiază influenţa condiţiilor 
topografice asupra climatului” (DELR: fr. topoclimatologie, posibil şi engl. topoclimatology; DEX: din topo- 
+ climatologie). 


15 Astfel explicate, deridere şi deriziune reprezintă un dublet sinonimic format dintr-un împrumut și un calc structural care, 
în cazul de faţă, îmbracă forma românizării, vezi Stanciu-Istrate (2006, p. 147, 299), Moroianu (2016, p.265). 

3.3. Criteriul semantic ca argument pentru creația internă 

Deşi mult mai rare, nu lipsesc situaţiile în care diferenţa de sens față de presupusa limbă-sursă ne-a făcut 
să adoptăm soluţia formării interne (eventual influențată formal de limba respectivă). Astfel, cuplă s.f. 
„dispozitiv demontabil pentru legarea a două vehicule (mai ales feroviare) sau a două elemente aparținînd 
unui sistem tehnic” nu poate proveni din fr. couple, cum susţine DEX, deoarece couple nu este atestat cu 
acest sens tehnic, ci doar cu sensul „cuplu, pereche” (forma feminină este o variantă mai veche a masculi- 
nului couple „cuplu”). Aşadar, am adoptat soluţia derivării regresive din verbul cupla. Adjectivul precaut 
nu corespunde semantic etimonului lat. precautus indicat de DLR şi DEX, care avea un sens pasiv „de care 
s-a avut grijă”. Ca atare, l-am considerat derivat regresiv din precauție. Pentru calcio-vecchio „gen de 
tencuială ornamentală”, forma sugerează o origine italiană, astfel nu este de mirare că DEX l-a considerat 
cuvînt italian. În italiană nu am putut repera, însă, o sintagmă calcio vecchio cu acest sens; Treccani notează 
trei cuvinte calcio: calcio! „călcâi? (< lat. calx); calcio” „lovitură cu piciorul; fotbal; lovitură la jocul de 
biliard” (< calciare „a lovi cu piciorul” < calcio’), calcio? „calciu” (împrumut din lat. savant Calcium, derivat 
din calx „var”). Nu dispunem de suficiente informaţii despre istoria acestui gen de tencuială și a denumirii 
sale care să permită o soluţie sigură, de aceea soluţia propusă în DELR are calificativul „probabil”. În absența 
unei surse externe dovedite, am presupus că este vorba de un fals italienism creat în română, unde it. calcio 
(masculin) a fost folosit, în mod eronat, pentru femininul calce „var”, determinînd acordul la masculin al 
adjectivului vecchio „vechi”. 


4. Criteriul cronologic 


În privinţa neologismelor, o problemă frecventă este existența mai multor surse posibile. Stabilirea datei 
la care a pătruns cuvîntul în română este una din metodele care permit să se ia o decizie între aceste surse 
posibile. Dispunînd de o bază documentară mai amplă, cuprinzînd numeroase texte vechi transcrise în 
format electronic, în care este posibilă căutarea cuvintelor, am fost în măsură să aducem o serie de corijări, 
găsind atestări care sînt fie prea vechi, fie prea noi pentru etimonul propus în dicționarele noastre acade- 
mice. Astfel, adjectivul și substantivul calvin „creștin-protestant adept al doctrinei lui Calvin”, apărînd 
încă de la 1600, într-un document din Transilvania (Doc. Î. XXXII) şi avînd şi alte atestări în limba veche 
(la Varlaam, la Miron Costin, la Dosoftei, la Axinte Uricariul, în Îns. ms. etc.), nu poate proveni din 
franceză, cum susţine DA, ci este împrumutat din lat. calvinus, care era folosit şi ca substantiv comun, și 
ca adjectiv. Pentru crenel, atestat încă de la 1839 (Negruzzi, O. II, 172), etimonul corect este cel dat de 
DA, CADE, CDER 2557, şi anume fr. créneau, cu refacerea formei etimologice a sufixului —eau (v.fr. crenel), 
sprijinită şi de derivatele fr. créneler, crenele. DEX, datorită formei, propune engl. crepel, ceea ce însă este 
neverosimil pentru prima jumătate a secolului al XIX-lea. Sînt și cazuri unde cronologia indică o fază 
ulterioară influenţei franceze: verbul clica „a selecta, pe un computer, o fereastră, un simbol etc., apăsînd 
mouse-ul cînd cursorul se află în dreptul elementului respectiv”, pătruns în limbă odată cu calculatoarele 
personale și interfețele grafice ce folosesc mouse-ul, este evident raportabil la engl. click fie ca derivat din 
substantivul românesc clic (< engl. click), cf. expresiile a face clic, a da clic, fie ca împrumut din verbul englez 
to click. Etimologia franceză (cliquer) propusă de DEX este, în contextul dat, mai mult decît improbabilă. 

Criteriul cronologic se referă și la circulaţia cuvîntului în presupusa limbă-sursă. Astfel, la substantivul 
xerocopie, atestat la 1966 (LTR?), pentru etimoanele propuse de DLR (fr. xcrocopie, it. xerocopia) nu am 
putut găsi atestări mai vechi de 1966. Arestări mai vechi sînt însă disponibile pentru engl. xerocopy (de ex., 
în revista „Photographic Engineering”, 6-7, 1955, p. 257, 258). În consecință, am propus o etimologie 
engleză (termenul s-a format probabil în engleză, pe baza lui xerography „xerografie” < xero- < gr. énpóç 
„uscat” + -graphy şi copy „copie”). 

În mule cazuri, criteriul cronologic a dus la respingerea etimologiei interne în favoarea unui împru- 
mut. Astfel, DLR tratează verbul excontentelui (învechit, folosit în Transilvania) „a acorda o despăgubire” 
ca provenit din verbul excontenta, cu același sens (pentru a cărui etimologie se indică „cf. esconza”). În 
forma, de asemenea învechită, escontentelui, cuvîntul este atestat la 1806 (Iorga, S. D. XII), înaintea lui 

excontenta, pentru care prima atestare disponibilă este la 1844 (Barițiu, C. IV, 196). De fapt, este vorba de 
variante de adaptare a verbului latin excontentare, între cele două forme ncexistînd vreun raport de derivare. 
La fel stau lucrurile cu adjectivele învechite danic și danicesc „danez”, considerate în DLR ca derivate din 
dan „danez”. Ele reprezintă de fapt împrumuturi din lat. danicus, ngr. ôævıxóç, fiind atestate la o dată la 
care sufixul —/c- abia intra în limbă, adesea adaptat în forma —icesc: danicesc este atestat la 1829 (AR, 95), 
iar danic la 1842 (Asachi, L. 16). Adaptarea sufixului latino-romanic —żcus (—ico, —ique) în forma —icesc 
caracterizează limba veche și este anterioară adoptării sufixului în forma —żc. 

Cuvintele demofil și demofilie sînt atestate aproximativ în aceeași perioadă: Jemofil în 1936 (Crainic, 
P. card. 48), demofilie în 1935 (Diamandi, O. P. 188). De aceea, nu este justificată propunerea DLR de a- 
l considera pe al doilea derivat din primul (care doar el ar avea un etimon extern, fr. démophile). Mai 
probabil, întreaga familie a fost împrumutată din franceză (démophile, demophilie). 

Criteriul cronologic, combinat cu cel al istoriei conceptului/referentului, indică o sursă externă pentru 
o serie de derivate de la nume de locuri pe care alte dicţionare academice le consideră creaţii interne. Astfel, 
dacă toponimul-bază este un loc nefamiliar românilor în perioada respectivă, iar sufixul nu era productiv 
în limbă la acea dată, este de presupus că derivatul reprezintă un împrumut. Astfel, african, adj. (și subst.) 
atestat încă din sec. XVII (1682, Dosoftei, V. S., octombrie, 87")! nu poate fi format în română de la 
Africa, cu sufixul —an, cum susţine DEX, ci este un împrumut din lat. Africanus, posibil şi ngr. Apprxavăc. 
Adj. (şi s.m.) chinez nu poate fi format în română de la China, cum susține DEX, deoarece este atestat la 
1830 (Iancu Văcărescu, poezia „Tipografia”), la vremea cînd sufixul —ez cu siguranţă nu era productiv 
în limbă, ci abia pătrundea prin împrumuturi. Etnonimul a fost împrumutat din limbile occidentale 
(it. Cinese, germ. Chinese, fr. Chinois), iar inițiala a fost modificată după China. Adjectivul chinezesc, 
atestat mai devreme, la 1802 (Amorven și Zalida, romant chinezesc, tradus probabil de Alecu Beldiman, 
din franceză, citat de Ursu & Ursu, 2011), conţine elementul —e2—, care nu se poate explica prin derivare 
internă; el reprezintă o adaptare a germ. chinesisch, it. cinese, cu sufixul -esc ca marcă a clasei adjectivelor de 
apartenenţă (vezi şi cazul lui —icesc). La fel, pentru caucazian, adj. (şi subst.) atestat la 1848 (Brezoianu, 
Î. 113) este de presupus împrumutul din fr. caucasien, în locul derivării de la toponimul Caucaz, indicată 
de DEX. 

Un caz asemănător îl reprezintă derivatul deantroponimic chirilic, pentru care DA şi DEX indică drept 
etimon numele propriu Chiril. Cuvîntul apare încă de la începutul secolului al XIX-lea, fiind atestat la 
Petru Maior, în forma cirilic, în Dialogu pentru începutul limbei română, publicat în 1819. În același text 
mai apar şi formele cir;/icesc şi chirilicesc. Cum la această epocă sufixul —ic abia pătrundea în limbă, prin 
împrumuturi, este cert că acest adjectiv nu este o formaţie internă, ci un împrumut din lat. cyrillicus. Tot 
Petru Maior folosise într-un text anterior (publicat în 1812), Dissertatie pentru începutul limbei românești, 
adjectivul cirilian, tot un împrumut, de această dată din lat. cyrillianus. Mai întîlnim în prima jumătate a 
secolului al XIX-lea forma f;r;/icesc (într-o traducere a unui text latin al lui Petru Maior, din 1834, v. Maior, 
S. II, 209), explicabilă atît prin lat. cyrillicus, cât și prin germ. cyrillisch. Pronunţia cu chi- o urmează, 
evident, pe cea a numelui propriu Chiril. 

O situaţie specială în care cronologia atestărilor este de ajutor o reprezintă termenii tehnici ce desem- 
nează activităţi, care sînt realizaţi lingvistic atît prin verbe, cît și prin nume abstracte. Deşi, din punct 
de vedere formal și sincronic, numele se prezintă, în general, ca derivat de la verb, din punct de vedere 
istoric uneori lucrurile stau invers: termenul pătrunde întîi ca substantiv abstract, în care sufixul abstract 
din limba-sursă este echivalat cu —re!”; ulterior, se creează și verbul corespunzător, prin derivare regresivă. 
Iată cîteva exemple la care atestările disponibile indică un asemenea traseu, infirmînd derivarea numelui 
în română de la verb, susținută de DEX: climatizare s.f. este atestat încă din 1949 (LTR!, I) şi este folosit 
mult mai frecvent decît corespondentul verbal climatiza, atestat abia în 1978 (DN?), ceea ce ne-a condus 


1SPuţin înainte, în Let. cantac. (1665-1672), cuvîntul apare ca parte a unui nume propriu, Szipio African. 

17Vezi, pentru numeroase alte exemple, Carabulea & Popescu-Marin (1967, p. 277-320). Bogdan-Oprea (2011, p. 96- 
97) discută acest aspect în contextul „relatinizării limbii române”. Pentru conceptul de „echivalare sufixală” în comparaţie cu 
substituţia și cu calcul lingvistic, vezi Moroianu (2017, p. 335-347). 

spre explicarea lui climatizare ca adaptare a fr. climatisation, cu echivalarea sufixului; cobaltare s.f. este 
şi el atestat în 1949 (LTR!, I), iar cobalta abia în 1978 (DN°), fapt care confirmă luarea în considerare de 
către noi a etimonului fr. cobaltage (propus și de DN?) şi a germ. Kobaltierung, cu echivalarea sufixului; 
colectivizare s.f. este atestat în 1948 (Contemp. nr. 109, 4/2), înainte de verbul colectiviza (atestat în 
1953, Cursul scurt de istorie a PCUS, citat în DLRLC) şi folosit mult mai frecvent decît acesta, inclusiv în 
sintagme de tipul colectivizare forțată, colectivizarea agriculturii, proces de colectivizare etc., ceea ce indică 
justeţea împrumutului din rus. ko//ekrivizacija, cu echivalarea sufixului. 


5. Criteriul frecvenței în limba-sursă 


În cazul termenilor tehnici din vocabularele diferitelor discipline științifice, este adesea greu de reperat 
limba-sursă și este foarte probabilă existența mai multor limbi-sursă. Astfel, pe lîngă franceză, trebuie 
avute în vedere germana, engleza și, pentru o anumită perioadă, rusa. Dicționarele academice recente (DEX 
şi DLR) dau prioritate francezei, cu excepţia împrumuturilor foarte recente, unde începe să fie admisă și 
engleza. Această prioritate este desigur justificată de realităţile istorice (franceza fiind limba de circulație 
internaţională cel mai bine cunoscută în ţara noastră pînă spre sfârșitul sec. al XX-lea), însă în unele cazuri a 
fost dusă prea departe. Unele etimoane franceze propuse de dicționarele academice recente sînt fie extrem 
de rare, fie nu au putut fi deloc atestate. În elaborarea DELR, procedăm astfel: după verificarea etimonului 
în dicționarele de referință ale francezei (TLF, Robert, Larousse), verificăm existența termenului în surse 
disponibile online— diverse dicţionare tehnice, Wikipedia, pagini scrise în franceză—acordînd prioritate 
căutării în cărți'* şi alegînd o anumită perioadă de căutare, pentru a verifica existența termenului în lucrări 
ce preced prima atestare a cuvîntului în română. Aceeași procedură este aplicată și altor posibile limbi- 
sursă. 

Începem discuţia cu o serie de situaţii în care etimonul propus de DEX sau DLR nu a putut fi atestat 
deloc (este vorba de presupuse cuvinte franceze, cu o singură excepţie, v. mai jos crib). Distingem urmă- 
toarele sub-tipuri: 


(i) Cuvîntul provine de fapt din altă limbă: calcocloroză s.f. „fenomen de îngălbenire a frunzelor unei 
plante din cauza lipsei de fier asimilabil din sol” < calco- + cloroză, după germ. Kalkchlorose (DEX: 
fr. chalcochlorose); chemitipie s.f. „tehnică a gravării clişeelor fotografice pe cale chimică” < germ. 
Chemitypie (DEX: fr. chemotypie); citocromie s.f. „procedeu rapid de tipar în patru culori suprapuse, 
la care forma parţială de negru servește la realizarea efectelor de tonuri închise” < germ. Cizochromie, 
termen creat de inginerul german Eugen Albert pe baza lat. citus „rapid, cito „repede” și gr. ypõpa 
„culoare, ten, nuanţă (DEX: fr. cytochromie); climostat s.n. „instrument cu care se măsoară efectul 
termic al factorilor climatici asupra clădirilor” < germ. Klimostat, rus. klimostat (DEX: fr. climostat); 
crib s.n. „construcţie plasată în albia unui rîu pentru a proteja sorbul unei pompe care se alimentează 
din apa respectivă” < engl. /wazer] crib, propriu-zis „iesle, loc îngrădit, mic şopron” (DEX: germ. Kri- 
bbe; de fapt, acesta este un cuvînt olandez și dialectal nord-german, al cărui corespondent în germana 
literară este Krippe); cromoalgrafie s.f. „algrafie folosită pentru forme de tipar multicolore” < germ. 
Chromoalgraphie (DEX: fr. chromoalgraphie); delint s.n. „material fibros obţinut din lintersul extras 
de pe suprafaţa seminţelor de bumbac, întrebuințat la fabricarea hîrtiei fine, a nitrocelulozei și a mătăsii 
artificiale ” < engl. delint < delint vb. „a scoate lintersul” < de- (< lat. de-) + lint „put (de in, de 
bumbac etc.)” < lat. nteum „pînză de in” (< linum „in”) sau v.fr. inerte „sămînţă de in” < lin pin” < 
lat. /inum „in” (DLR: fr. délint); 

(ii) Cuvîntul a fost de fapt creat în română: canisă s.f. „crescătorie de cîini”, probabil creat de la baza 
can(i)- din canin, canid (DEX: fr. canice); celaperm s.n. „fibră obţinută pe cale chimică din celuloza 
de bumbac, cu aceleași proprietăţi ca celofibra, dar cu un tușeu deosebit”, probabil format din ce/(4)— 
(< celuloză) + -perm (< permeabil) (DEX: fr. celaperm); celofibră s.f. „fibră textilă artificială obținută 


18Pentru aceasta folosim opţiunea respectivă a motorului de căutare Google. 

din celuloză” < celo- (e celuloză) + fibră (DEX: fr. cellofibre); carpatin adj. < Carpați (soluţie dată deja 
de DA și CADE; DEX: fr. karpathin); 

(iii) Cuvîntul are de fapt o altă formă decît cea indicată: corona s.f. „tip de descărcare electrică de forma 
unei coroane; formaţiune anatomică cu aspect de coroană” < fr. (effet) corona, engl. corona (DEX 
propune fr. coroane, cuvînt inexistent, și germ. Krone, care însă nu are sensul „tip de descărcare elec- 
trică de forma unei coroane”, pentru care se folosește expresia Koronaentladung „descărcare-corona”); 
decozină s.f. „alcaloid extras din nemţișor (Delphinium consolida), care ajută la scăderea tensiunii 
arteriale şi la încetinirea ritmului cardiac” < fr., engl. delcosine, termen format, probabil, pe baza 
numelui științific al plantei (DLR: fr. decozine). 


Prezentăm acum o serie de cazuri în care un etimon a fost respins deoarece s-a dovedit a fi extrem de rar în 
presupusa limbă-sursă: 


(i) Cuvântul provine de fapt din altă limbă: astroclimat s.n. „totalitatea condiţiilor climatice relevante 
pentru efectuarea de observaţii astronomice” < engl. astroclimate, rus. astroklimat (DEX: fr. astrocli- 
mat); caracterograf s.n. „aparat electronic care permite vizualizarea caracteristicilor dispozitivelor 
semiconductoare pe ecranul unui tub catodic” 1988 < rus. charakterograf (DEX indică engl. cha- 
racterographe (sic!); o formă characteograph apare într-adevăr în engleză, dar este extrem de rară); 
catometru s.n. „aparat folosit pentru controlul mărimilor caracteristice ale tuburilor electronice” < 
germ. Kathometer, engl. cathometer < cathode „catod” + -meter (DEX: fr. catometre); cenotip s.n. 
„organism care conţine structura caracteristică grupului din care face parte” < engl. coenotype < coen- 
< gr. xorwóç „comun” + type (DEX: fr. cenotype). În cazul substantivului cvartet, etimonul it. quartetto 
indicat de DA, CADE, SDLR, CDER şi DEX este acceptabil, însă DEX adaugă și fr. quartette, ceea ce 
nu este verosimil dat fiind caracterul lui foarte rar în franceză (termenul obișnuit pentru cvartet este 
quatuor). Este probabil însă că românescul cvartet are, pe lîngă italiană, şi o sursă germană — Quartett. 

(ii) Cuvîntul a fost de fapt creat în română: dedentiţie s.f. (termen medical) „pierdere a dinţilor”, probabil 
derivat de la dentiție, cu de- privativ (fr. dedentizion indicat de DEX şi DLR este foarte rar; cuvintele 
obișnuite cu sens privativ de la dent- au în fr. prefixul é-: édenter etc.); dendrometrist s.m. „specialist 
în dendrometrie”, derivat din dendrometrie, cu substituirea sufixului (DEX, DLR: fr. dendrometriste); 
hidrocosmetică s.f. „ramură a cosmeticii care folosește cu predilecție apa și preparatele cosmetice 
hidratante”, format probabil în română din hidro- + cosmetică (fr. hydrocosmétique propus de DEX se 
întâlnește extrem de rar, ca adjectiv, scris hydro-cosmetique). 

(iii) Cuvîntul reprezintă un calc structural: bioamplificator s.n. (med.) „aparat electronic folosit pentru 
amplificarea biopotenţialelor musculare”, atestat la 1988 (pEx-s), este format din bio- + amplificator, 
după engl. bioamplifier. DEX propune fr. bioamplificateur, însă acesta este un cuvînt rar, neatestat 
anterior cuvîntului românesc. 


În unele situaţii, circulaţia presupusului etimon în limba-sursă este limitată la o perioadă sau o regiune în 
care această limbă nu a fost în contact cu româna. Astfel, pentru advent, pe lîngă lat. adventus, indicat 
de DEX, și germ. Advent, indicat de MDN, ambele de acceptat, DEX adaugă și fr. advent. Însă aceasta este 
o formă învechită, dispărută după sec. al XVII-lea, forma curentă fiind Avent. Pentru adaptor s.n., DEX 
indică fr. adapteur, însă acesta este un anglicism folosit mai ales în Canada. Cuvîntul provine de fapt 
din engl. zdapror/adapter. Contractor adj. şi s.m. „(persoană) care contractează; persoană care oferă 
servicii, pe baza unui contract”, atestat încă de la 1813 (Doc. Orh., 463), provine probabil, într-o primă 
perioadă, din germ. Kontraktor şi rus. kontraktor, iar în zilele noastre a fost întărit sau reintrodus prin 
engl. contractor. Etimonul indicat de DEX, fr. contracteur, nu este acceptabil, deoarece este vorba de un 
anglicism recent în franceză. Verbul învechit defensa „a ocroti, a apăra”, atestat la 1848 (Negulici, V.), se 
explică prin dorinţa de a crea în română o familie de la baza lat. defendere (în aceeași perioadă pătrund 
defenda, defende, defensă, defensie, defensibil); în acest caz s-a recurs la lat. defensare, frecventativul lui 
defendere, probabil deoarece oferea o formă mai apropiată de cea a abstractului defensă, care intrase din 
franceză. DEX propune, pentru defensa, un verb francez defenser, însă acesta ieșise din uz în secolul al 

XIX-lea (potrivit TLF, acest verb este limitat la franceza medie). 


6. Criteriul istoriei conceptului / referentului 


În privinţa neologismelor, acest criteriu este folosit în special în cazul etimologiei îndepărtate, fiind impli- 
cat în identificarea limbii în care termenul respectiv apare pentru prima dată. Există însă şi situaţii în care 
s-a dovedit relevant pentru etimologia directă— singura prezentată, prin tradiţie, în celelalte dicţionare 
academice actuale. 

Astfel, am întîlnit două exemple de compuse savante formate în română pentru care dicționarele 
academice, bazîndu-se pe situaţia obișnuită a termenilor tehnici neologici, au propus etimoane străine: 
calofil, adj. şi subst. creat de Camil Petrescu pe baza gr. xæàóç „frumos” şi —prdog „iubitor de” (DEX: fr. 
callophile); valcanocarst s.n. „carst format pe roci eruptive”, termen creat de geologul român T. Naum 
pentru a desemna un fenomen geologic specific Munţilor Căliman (DLR: rus. vulkanokarst). 

În cazul substantivului crotâlie „mică plăcuţă metalică aplicată pe urechea animalelor ca semn de 
recunoaștere”, pentru care DEX propune ngr. xp57a)o0v „zurgălău”, originea era deja descrisă în M.enc.agr. 
(vol. III, 698): este vorba de un termen comercial, Crotalia, introdus de firma germană Hauptner în 1887, 
pe baza lat. crozalia (pl. tantum) „cercei cu mai multe perle, care, lovindu-se unele de altele, scot un sunet 
ca de crotal” (< crozalum „crotal, instrument muzical de percuție, compus din două plăcuţe legate între 
ele, care sînt lovite una de cealaltă” < gr. xpóræłov < xpărog „lovire a miinilor, aplauze; bătaie zgomotoasă 
din picioare; lovire răsunătoare a unui obiect”). 

Pentru deculator s.n. „aparat folosit în industria hîrtiei pentru îndepărtarea aerului din pasta de 
hîrtie”, DLR propune fr. découleur, pe care nu am reușit să-l găsim folosit cu acest sens (are puţine ocurențe, 
pe cîteva site-uri, în alte contexte; nu este atestat în niciun dicţionar). Deculator provine de fapt din 
engl. deculator, denumire comercială introdusă de firma Clark & Vicario Corp., formată de la numele 
inventatorului aparatului, inginerul chimist american Judson Albert De Cew. 

În cazul mărcilor comerciale, este de presupus că denumirea produsului a intrat în limbă odată cu 
importarea produsului propriu-zis, fiind inscripționată pe produse sau pe ambalaje. De aceea, în cazul unui 
cuvînt precum corhart s.n. „material aluminos refractar, folosit la căptușirea cuptoarelor pentru fabricarea 
sticlei”, produs al concernului industrial englez Corhart Refractories (format în anii '20 ai secolului trecut 
prin asocierea companiilor Corning Glass Works şi Hartford Empire!”), pare mai plauzibil ca inginerii 
români să fi preluat direct denumirea comercială englezească decît să fi preluat cuvîntul din texte scrise în 
vreo limbă intermediară. Astfel, este de respins soluţia propusă de DEX, anume fr. corharte (de observat şi 
că forma sub care cuvîntul a circulat în franceză este corhart, o formă cu —e final nu este atestată). 


7. Cuvinte pentru care nu a mai fost propus niciun etimon 


Există şi cîteva neologisme pentru care nu s-a propus nicio etimologie în dicționarele academice recente și 
în cele de neologisme (fiind marcate cu „et. nec” în DEX şi DLR). Dintre acestea, am clarificat etimologia 
următoarelor cuvinte: 


(i) caprotină s.f. „gen fosil de moluște bivalve cretacice, cu cochilia groasă și cu valve inegal dezvoltate”: 
fr, engl. Caprotina, nume dat de naturalistul francez Alcide d'Orbigny în 1842, după genul înrudit 
Caprina; 

(ii) chenaf s.m. „plantă erbacee cu flori galbene, utilizată în producerea fibrelor textile (Hibiscus canna- 
binus)”: fr. kenaf < pers. kenaf; 

(iii) ciumiză s.f. „plantă graminee furajeră cu frunze late şi cu inflorescenţa în formă de panicul (Setaria 
italica-maxima)”: rus. čumiza (< chinez choumizi, potrivit ESUM); 


"Numele Corhart s-a format prin contopirea segmentelor inițiale ale numelor celor două companii. 

(iv) colei vb. „a îndepărta părul de pe pieile unor animale, prin aplicarea unor substanţe depilatoare”: 
probabil fr. coller „a lipi” (aşadar un dublet al verbului cola), explicabil prin faptul că pasta folosită în 
acest procedeu se lipește de piele; 

(v) cupiu s.n. (rar) „unitate (bancnotă, hîrtie de valoare) în care se împarte o sumă de bani”, cuvînt atestat 
în DOOM! și preluat de DEX; este vorba, de fapt, de un singular refăcut din pluralul cupiuri (cu mutare 
a accentului, cupluri < cupiúri) al variantei cupiúră a substantivului cupúră, cu același sens, pentru 
care pronunţarea recomandată este /ku'pyro/ (cf. DEX, care nu face legătura între cele două cuvinte); 
acesta este un împrumut din fr. coupure, propriu-zis „tăietură”. Etimologia lui cupíu a fost descoperită 
de colega noastră Mihaela Morcov, redactor al DELR. 

(vi) daourit (pronunţat daurit; ieşit din uz) „rubelit”: fr. daourite, nume dat de mineralogul francez 
Leclerc de Buffon, pe baza top. Daourie, regiune în sudul Siberiei, de unde fusese adus un eșantion de 
rubelit; 

(vii) decelit „material plastic asemănător cu linoleumul, folosit în poligrafie datorită proprietăţii de a primi 
şi de a ceda ușor cerneala de imprimare”: germ. Decelith, denumire comercială. 


8. Concluzii 


Cercetarea etimologică de astăzi dispune, fără îndoială, de incontestabile avantaje faţă de etapele ante- 
rioare, în primul rînd datorită corpusurilor electronice de texte care permit o cercetare mai amănunţită 
a momentului, modului și contextului în care s-a format prin mijloace interne, a fost împrumutat sau a 
fost modelat după una sau mai multe surse externe un anumit cuvînt. Posibilitatea de a avea la dispoziţie 
atât dicţionare și lucrări ştiinţifice de ultimă generaţie, cît și texte (literare sau neliterare) ne oferă, pe de o 
parte, posibilitatea de a gîndi și reconstitui în cunoştinţă de cauză etimologia cuvintelor (de la cele vechi 
şi populare pînă la cele moderne și chiar recente) și ne responsabilizează, pe de altă parte, să aducem cerce- 
tarea etimologică românească la standardele actuale. Academia Română reprezintă etalonul cercetării în 
toate domeniile culturii, iar dicționarele scoase sub egida sa trebuie să se caracterizeze printr-un maximum 
de rigoare şi de corectitudine științifică. Dorinţa de a amenda dicționarele anterioare are deja tradiţie în 
lexicologia românească” și trebuie să ducă la fireşti corijări şi completări fie că ele sînt ale noastre, fie că sînt 
ale altora, mai ales atunci cînd este vorba despre lucrări colective realizate sub același patronaj instituţional. 
Fără o corelare a rezultatelor cercetărilor diverselor colective de redactori, dicționarele noastre academice 
vor continua să perpetueze unele etimologii discutabile, iar eforturile de aducere la zi a materialului lexi- 
cografic românesc nu vor avea rezultatul dorit, acela de armonizare a contribuţiilor științifice academice 
în domeniul lexicologiei și, în mod particular, al etimologiei. În acest sens, redactorii DELR lucrează la 
realizarea unei versiuni actualizate a primelor două volume deja publicate, care să corespundă structurii 
celui de al treilea, acţiune care presupune, în mod inevitabil, corectări, completări şi reevaluări lexicologice 
(legate de sensuri, atestări, surse, variante şi etimologii). Astfel, într-o versiune electronică pe cale de a se 
realiza odată cu refacerea literei A, vom fi în măsură să ameliorăm în permanenţă informaţiile, în funcţie 
de ceea ce descoperim pe parcurs. În acest sens, contribuţiile etimologice ale confraţilor de la institutele 
de lingvistică din ţară ale Academiei Române (Institutul de Lingvistică și Istorie Literară „Sextil Pușcariu” 
din Cluj-Napoca şi Institutul de Filologie Română „Alexandru Philippide” din Iaşi) ne sînt și ne vor fi în 
continuare de mare ajutor. 

